華山
作者：張喬
朝代：唐

paragraphs: 青蒼河一隅，氣狀杳難圖。
卓傑三峰出，高奇四岳無。
力疑擎上界，勢獨壓中區。
衆水東西走，羣山遠近趨。
天迴諸宿照，地聳百靈扶。
石壁煙霞麗，龍潭雨雹麤。
澄凝臨甸服，險固束神都。
淺覺川原異，深應日月殊。
鶴歸青靄合，仙去白雲孤。
瀑漏斜飛凍，松長倒挂枯。
每來尋洞穴，不擬返江湖。
儻有芝田種，巖間老一夫。